CELEX: C2005/281/47
Language: el
Date: 2005-11-12 00:00:00
Title: Υπόθεση Τ-320/05: Προσφυγή της 23ης Αυγούστου 2005 — Maccanti κατά Ευρωπαϊκής οικονομικής και κοινωνικής επιτροπής

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/25
            
         Προσφυγή της 23ης Αυγούστου 2005 — Maccanti κατά Ευρωπαϊκής οικονομικής και κοινωνικής επιτροπής
   (Υπόθεση Τ-320/05)
   (2005/C 281/47)
   Γλώσσα διαδικασίας: η γαλλική
   Διάδικοι
   
      Προσφεύγουσα: Sandra Maccanti (Woluwé-St-Pierre, Βέλγιο) [εκπρόσωπος: L. Vogel, avocat]
   
      Kαθής: Ευρωπαϊκή οικονομική και κοινωνική επιτροπή
   Αιτήματα της προσφεύγουσας
   
               —
            
            
               να ακυρωθεί η απόφαση της Αρμόδιας για τους διορισμούς αρχής (ΑΔΑ), της 11ης Μαΐου 2005 (που κοινοποιήθηκε στις 13 Μαΐου 2005), με την οποία απορρίφθηκε η διοικητική ένσταση που υπέβαλε η προσφεύγουσα στις 22 Μαρτίου 2005 βάλλοντας κατά της κατατάξεώς της σε βαθμό, στο πλαίσιο της ανανεώσεως, στις 23 Δεκεμβρίου 2004, της συμβάσεως εκτάκτου υπαλλήλου που είχε συνάψει στις 7 Ιουλίου 2004·
            
         
               —
            
            
               εφόσον παραστεί ανάγκη, να ακυρωθεί επίσης η απόφαση με την οποία καθορίστηκε η κατάταξη που προέβλεπε η σύμβαση παρατάσεως της ισχύος της συμβάσεως εκτάκτου υπαλλήλου, η οποία υπογράφηκε στις 23 Δεκεμβρίου 2004·
            
         
               —
            
            
               να καταδικαστεί η καθής στο σύνολο των δικαστικών εξόδων.
            
         Λόγοι προσφυγής και κύρια επιχειρήματα
   Η προσφεύγουσα προσελήφθη ως έκτακτη υπάλληλος στην Ευρωπαϊκή οικονομική και κοινωνική επιτροπή αρχικώς για περίοδο έξι μηνών από 1ης Ιανουαρίου 2004. Η σύμβαση αυτή ανανεώθηκε στη συνέχεια για την περίοδο από 7 Ιουλίου 2004 μέχρι 31 Δεκεμβρίου 2004. Στο πλαίσιο της ανανεώσεως αυτής, η προσφεύγουσα κατατάχθηκε στον βαθμό Β*4, κλιμάκιο 2, μεταβαίνοντας στη συνέχεια, κατόπιν της αλλαγής κλιμακίου τον Δεκέμβριο του 2004, στον βαθμό Β*4, κλιμάκιο 3.
   Στις 23 Δεκεμβρίου 2004, η προσφεύγουσα κλήθηκε να υπογράψει νέα σύμβαση ανανεώσεως της συμβάσεώς της μέχρι τις 31 Δεκεμβρίου 2006. Με τη νέα σύμβαση, κατατάχθηκε σε βαθμό Β*3, κλιμάκιο 1.
   Με την παρούσα προσφυγή, η προσφεύγουσα βάλλει κατά της λιγότερο ευνοϊκής αυτής κατατάξεως. Επικαλείται παράβαση των άρθρων 8 και 15 του καθεστώτος που εφαρμόζεται στους λοιπούς υπαλλήλους των Ευρωπαϊκών Κοινοτήτων. Όπως υποστηρίζει, από τις διατάξεις αυτές προκύπτει ότι η ανανέωση της συμβάσεως εκτάκτου υπαλλήλου απλώς παρατείνει τη διάρκεια των αποτελεσμάτων της και ότι, ως εκ τούτου, η κατάταξη του υπαλλήλου δεν μπορεί να μεταβληθεί στο πλαίσιο ανανεώσεως.
   Η προσφεύγουσα επικαλείται επίσης παραβίαση της αρχής της απαγορεύσεως των διακρίσεων, υποστηρίζοντας ότι ορισμένοι έκτακτοι υπάλληλοι που απασχολούνται στην καθής ανανέωσαν τη σύμβασή τους διατηρώντας την αρχική κατάταξή τους, καθώς και παραβίαση της αρχής της δικαιολογημένης εμπιστοσύνης.